b'\n_START_ARTICLE_\nFinlantic\n_START_SECTION_\nKoneet\n_START_PARAGRAPH_\nYhti\xc3\xb6ll\xc3\xa4 oli kaksi Douglas DC-6 -konetta. Ensimm\xc3\xa4inen, OH-DCA, vuonna 1953 rakennettu DC-6 A/B, eli yhdistetty matkustaja- ja rahtiversio, oli yhti\xc3\xb6n k\xc3\xa4yt\xc3\xb6ss\xc3\xa4 leasingilla Hawaiian Airlinesilta vuosina 1961-1963. Koneen nimi oli Havaijin kuningaskunnan perustajan mukaan Kamehameha. Se oli ensimm\xc3\xa4inen Suomeen rekister\xc3\xb6ity DC-6. Uutena kone oli kuulunut Slick Airwaysin laivastoon.  Toinen kone, OH-DCB, oli my\xc3\xb6s rakennettu vuonna 1953 ja malliltaan matkustajakoneversio DC-6 B. Se oli yhti\xc3\xb6n k\xc3\xa4yt\xc3\xb6ss\xc3\xa4 leasingilla Swissairilta lokakuusta 1962 toukokuuhun 1963.\n_START_SECTION_\nToiminnan p\xc3\xa4\xc3\xa4ttyminen\n_START_PARAGRAPH_\nYhti\xc3\xb6 oli perustettu tilauslentotoimintaa varten, mutta joutui olosuhteiden pakosta painottamaan rahtilentoja. Toiminnan saaminen joustavaksi vaati kasvattamaan kapasiteettia, mik\xc3\xa4 taas edellytt\xc3\xa4isi suurempaa p\xc3\xa4\xc3\xa4omaa. Kolme per\xc3\xa4kk\xc3\xa4in sattunutta moottoririkkoa ja niist\xc3\xa4 aiheutuneet kalliit varaj\xc3\xa4rjestelyt johtivat yhti\xc3\xb6n vaikeuksiin eik\xc3\xa4 uusien osakkaiden hankkiminen onnistunut. Loppuvaiheessa jouduttiin turvautumaan kalliiseen, lyhytaikaiseen vekselirahoitukseen ja Finlantic haettiin konkurssiin 1963.'